|  |  |  |  |  |
| --- | --- | --- | --- | --- |
|  | | |  | **Καλαμάτα, 06 Ιουνίου 2025** |
| **ΓΕΝΙΚΗ ΔΙΕΥΘΥΝΣΗ ΠΕΡΙΦΕΡΕΙΑΚΗΣ ΑΓΡΟΤΙΚΗΣ ΟΙΚΟΝΟΜΙΑΣ & ΚΤΗΝΙΑΤΡΙΚΗΣ**  **ΔΙΕΥΘΥΝΣΗ ΑΓΡΟΤΙΚΗΣ ΟΙΚΟΝΟΜΙΑΣ & ΚΤΗΝΙΑΤΡΙΚΗΣ Π. Ε. ΜΕΣΣΗΝΙΑΣ** | | |  |  |
|  |  |  |

**ΔΕΛΤΙΟ ΤΥΠΟΥ**

**σχετικά με την «υποβολή δηλώσεων συγκομιδής ελαιοκάρπου» και τροποποιήσεις στο Ελαιοκομικό Μητρώο.**

Η Δ/νση Αγροτικής Οικονομίας & Κτηνιατρικής ΠΕ Μεσσηνίας ενημερώνει ότι σύμφωνα με την υπ’ αρ. 77979/25 (ΦΕΚ 1749Β’, ΑΔΑ: ΡΧΧ54653ΠΓ-ΝΙΚ) Απόφαση του Υπουργείου Αγροτικής Ανάπτυξης & Τροφίμων, **όλοι οι νόμιμοι κάτοχοι (νομείς) ελαιοτεμαχίων είναι υπόχρεοι δήλωσης συγκομιδής ελαιοκάρπου.** Οι δηλώσεις συγκομιδής θα υποβάλλονται από τους υπόχρεους μόνο ηλεκτρονικά μέσω της ψηφιακής υπηρεσίας του Υπ.Α.Α.Τ . **Η ημερομηνία υποβολής των Δηλώσεων Συγκομιδής θα πραγματοποιείται από την 1η Οκτωβρίου κάθε έτους έως την 31η Μαΐου του επόμενου έτους.**

Ο υπόχρεος εισέρχεται στην ψηφιακή υπηρεσία “Δήλωση Συγκομιδής Ελιάς” μέσω της Ενιαίας Ψηφιακής Πύλης της Δημόσιας Διοίκησης (gov.gr-ΕΨΠ) με τη χρήση των κωδικών διαπιστευτηρίων της Γενικής Γραμματείας Πληροφοριακών Συστημάτων Δημόσιας Διοίκησης του Υπουργείου Ψηφιακής Διακυβέρνησης. Η δήλωση συγκομιδής γίνεται αμέσως μετά την ολοκλήρωση της συγκομιδής από τον παραγωγό και την ολοκλήρωση της παράδοσης του νωπού ελαιοκάρπου στο ελαιοτριβείο ή στη μονάδα επεξεργασίας μεταποίησης επιτραπέζιας ελιάς.

Η υποβολή της δήλωσης συγκομιδής είναι υποχρεωτική ακόμη και όταν η παραγωγή είναι μηδενική και επέχει θέση υπεύθυνης δήλωσης.

Για τη συμπλήρωση και υποβολή των δηλώσεων συγκομιδής, στα τιμολόγια/δελτία παραλαβής κατά την παραλαβή του ελαιοκάρπου από τις ελαιοκομικές επιχειρήσεις, (ελαιοτριβεία, μονάδες επεξεργασίας επιτραπέζιας ελιάς) αναγράφονται τα παρακάτω στοιχεία:

α) Το ονοματεπώνυμο και το ΑΦΜ του ελαιοκαλλιεργητή,

β) η ποικιλία ελιάς,

γ) ο δεκατριψήφιος κωδικός "ελαιοτεμαχίου” του "Ελαιοκομικού Μητρώου”,

δ) στην περίπτωση παράδοσης φορτίου από διαφορετικά "ελαιοτεμάχια” της εκμετάλλευσης, η ποσότητα ελαιοκάρπου που αντιστοιχεί σε κάθε "ελαιοτεμάχιο".

**Απαραίτητη προϋπόθεση για να γίνει η δήλωση συγκομιδής αποτελεί η ορθή καταχώριση κάθε ελαιοτεμαχίου στο "Ελαιοκομικό Μητρώο".**

Στο “Ελαιοκομικό Μητρώο" υποχρεωτικά καταχωρίζονται και ενημερώνονται τα στοιχεία όλων των ελαιοκομικών αγροτεμαχίων της χώρας, ώστε κάθε χρονική στιγμή να αποτυπώνεται η υφιστάμενη ιδιοκτησιακή και καλλιεργητική κατάστασή τους.

**Η ενημέρωση και επικαιροποίηση του Ελαιοκομικού Μητρώου είναι ευθύνη του κατόχου (νομέα) του κάθε ελαιοκομικού αγροτεμαχίου.**

Κατόπιν των ανωτέρω, **παρακαλούνται οι ελαιοκαλλιεργητές της χωρικής αρμοδιότητας της ΔΑΟΚ ΠΕ Μεσσηνίας να ελέγξουν τα δεδομένα που υπάρχουν ή δεν υπάρχουν στο Ελαιοκομικό Μητρώο συνδεδεμένα με τον ΑΦΜ τους,** αποστέλλοντας σχετική αίτηση (Υπόδειγμα Αίτηση 1) στο email: [elaiokomikokalamata@pe-messinias.gr](mailto:elaiokomikokalamata@pe-messinias.gr), με θεώρηση του γνησίου της υπογραφής του αιτούντος/σας από αρμόδια αρχή (π.χ. διοικητικές αρχές, ΚΕΠ, πρεσβεία, προξενείο κ.λπ.) ή με Ψηφιακή υπογραφή ή με Ψηφιακή βεβαίωση εγγράφου μέσα από το gov.gr.

Στη συνέχεια ο ελαιοκαλλιεργητής και ανάλογα με την απάντηση που θα λάβει, διαπιστώσει ότι

* δεν είναι εγγεγραμμένος στο Ελαιοκομικό Μητρώο ή
* απαιτούνται μεταβολές που αφορούν
* Μεταβίβαση τεμαχίου
* Εγγραφή νέου τεμαχίου
* Κατάτμηση ή Συγχώνευση τεμαχίου
* Διαφωνία με τα στοιχεία που αναγράφονται στο εκτυπωμένο ελαιοκομικό αλφαριθμητικά και χαρτογραφικά (σε αριθμό δέντρων, θέση, όρια, εμβαδόν κλπ)
* Διαγραφή τεμαχίου από το Ελαιοκομικό Μητρώο

προσέρχεται στα γραφεία της ΔΑΟΚ ΠΕ Μεσσηνίας, Λακωνικής 87, είτε για νέα αίτηση (αρχική εγγραφή ελαιοπαραγωγού) είτε για τις σχετικές μεταβολές. (Υπόδειγμα Αίτηση 2)

Οι όποιες ενέργειες θα γίνουν από τον ίδιο τον ελαιοπαραγωγό ή από κατάλληλα εξουσιοδοτημένο άτομο, εφοδιασμένο με νόμιμο έγγραφο εκπροσώπησης (απλή εξουσιοδότηση (Υπόδειγμα Νο 1) ή εξουσιοδότηση μέσω gov.gr ή συμβολαιογραφικό πληρεξούσιο) με τη συγκεκριμένη εντολή.

Τα απαιτούμενα δικαιολογητικά για τις παραπάνω μεταβολές, είναι τα ακόλουθα:

1. Φωτοτυπία Δελτίου Ταυτότητας

2. Φωτοτυπία εγγράφου από το οποίο να αποδεικνύεται ο ΑΦΜ.

3. Υπεύθυνη Δήλωση περί εγκυρότητας των στοιχείων των σκαριφημάτων (Υπόδειγμα Νο 2).

4. Τίτλοι ιδιοκτησίας:

4.1. Σε περίπτωση που ο παραγωγός επικαλείται πλήρη κυριότητα ή επικαρπία του ελαιοτεμαχίου οφείλει να προσκομίσει φωτοαντίγραφο ενός από τα παρακάτω:

4.1.1. Απόσπασμα του εθνικού κτηματολογίου στις περιπτώσεις που αυτό εφαρμόζεται.

4.1.2. Μετεγγεγραµµένες πράξεις (π.χ. συμβολαιογραφικό έγγραφο δικαστική απόφαση, αποδοχή κληρονομιάς, κληρονοµητήριο κ.λ.π.) συνοδευόμενες από πιστοποιητικό μετεγγραφής και αντίγραφο του υποβληθέντος στην ΔΟΥ Ε9.

4.1.3. Σε εξαιρετικές περιπτώσεις και εφ' όσον αποδεδειγμένα υπάρχει αντικειμενική δυσκολία για την απόκτηση τίτλων ιδιοκτησίας µπορεί να γίνεται δεκτό αντί τίτλου ιδιοκτησίας αντίγραφο του υποβληθέντος στην ΔΟΥ Ε9, συνοδευόμενο από υπεύθυνη δήλωση (με θεώρηση γνησίου υπογραφής) (Υπόδειγμα Νο 2).

4.2. Σε περίπτωση μίσθωσης ο μισθωτής οφείλει να προσκομίσει:

4.2.1. Θεωρημένη φωτοτυπία του ιδιωτικού συμφωνητικού (μισθωτήριο, σύμβαση επίμορτης αγροληψίας, χρησιδάνειο, δωρεάν παραχώρηση χρήσης κ.λ.π.) διάρκειας μέχρι 9 ετών συνοδευόμενο, όταν αυτό απαιτείται, από την «δήλωση μίσθωσης ακίνητης περιουσίας» που αναρτήθηκε στο ηλεκτρονικό σύστημα της ΑΑΔΕ. Επίσης, θα πρέπει να συνοδεύεται από το Ε9 του εκμισθωτή

4.2.2. Φωτοτυπία του συμβολαιογραφικού μισθωτηρίου για διάρκεια μίσθωσης άνω των 9 ετών, νομίμως μετεγγεγραμμένο.

5. Ελαιοπαραγωγοί µε αίτημα χαρτογραφικών μεταβολών, δηλαδή εισαγωγή στη βάση δεδομένων ακαταχώρητων τεμαχίων ή αλλαγή σε υπάρχοντα τεμάχια σε θέση, όρια, εμβαδόν καλούνται να προσκομίσουν:

5.1. Τοπογραφικό διάγραμμα με συντεταγμένες σε ΕΓΣΑ ‘87 ή

5.2. Απόσπασμα κτηματολογίου με συντεταγμένες ή

5.3. Σκαρίφημα με συντεταγμένες (µε τη φορά του ρολογιού) των κορυφών των τεμαχίων σύμφωνα με το συνημμένο παράδειγμα, σε ΕΓΣΑ '87. (Υπόδειγμα Νο 3)

Σε κάθε περίπτωση όπου ο ελαιοπαραγωγός προσέρχεται να εγγράψει ελαιοτεμάχιο στο όνομά του, λόγω οποιασδήποτε από τις παραπάνω περιπτώσεις κατοχής ή/και νοµής, είτε θα προσέρχεται συγχρόνως και ο προηγούµενος νοµέας του κτήµατος στου οποίου το ελαιοκοµικό µητρώο είχε εγγραφεί το συγκεκριµένο τεµάχιο προκειµένου να αιτηθεί τη μεταβίβασή του, είτε θα εξουσιοδοτεί ο προηγούμενος νομέας τον νυν για να υλοποιήσει τη μεταβίβαση. Η διαδικασία αυτή δεν απαιτείται στην περίπτωση που για την εγγραφή του τεμαχίου προσκομίζονται τίτλοι ιδιοκτησίας των ανωτέρω περιπτώσεων 4.1.1. και 4.1.2 και τα ελαιοτεμάχια μεταβιβάζονται αυτούσια, όπως δηλαδή εμφανίζονται στο Ελαιοκομικό Μητρώο.

Στις περιπτώσεις νομικών προσώπων (Α.Ε., Ε.Π.Ε., Ο.Ε. κλπ) οφείλουν να προσκομίσουν πρόσφατο Αναλυτικό Πιστοποιητικό Εκπροσώπησης από το Γενικό Εμπορικό Μητρώο (Γ.Ε.ΜΗ.)

**ΠΡΟΣΟΧΗ!** Όλες οι υπεύθυνες δηλώσεις, οι εξουσιοδοτήσεις και τα χειρόγραφα ιδιωτικά συμφωνητικά πρέπει να φέρουν θεώρηση για το γνήσιο της υπογραφής.

**Για την καλύτερη εξυπηρέτηση των ελαιοκαλλιεργητών της χωρικής αρμοδιότητάς μας και για να αποφεύγονται καθυστερήσεις, παρακαλούμε τους ελαιοκαλλιεργητές να κλείνουν ραντεβού στα τηλέφωνα 2721366515 και 2721366525**

|  |  |
| --- | --- |
|  | ΜΕ ΕΝΤΟΛΗ ΠΕΡΙΦΕΡΕΙΑΡΧΗ |
|  | Η Αν. ΠΡΟΪΣΤΑΜΕΝΗ Δ/ΝΣΗΣΕΥΣΤΑΘΙΑ ΓΕΩΡΓΑΚΟΠΟΥΛΟΥ |